**H O T Ă R Â R E**

**privind** **aprobarea înființării** **unui serviciu social cu cazare de tip centru respiro pentru persoane adulte cu dizabilităţi în cadrul Direcției Generală de Asistență Socială și Protecția Copilului Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 5 din 18.01.2021 privind aprobarea înființării unui serviciu social cu cazare de tip centru respiro pentru persoane adulte cu dizabilităţi în cadrul Direcției Generală de Asistență Socială și Protecția Copilului Cluj, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 1250/18.01.2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 1466/2021 şi Avizul cu nr. 1250 din 21.01.2021 adoptat de Comisia de specialitate nr. 5, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de Hotărârea Guvernului nr. 655/2016 pentru aprobarea Strategiei naţionale "O societate fără bariere pentru persoanele cu dizabilităţi" 2016 - 2020 şi a Planului operaţional privind implementarea Strategiei naţionale "O societate fără bariere pentru persoanele cu dizabilităţi" 2016 - 2020;

 În conformitate cu prevederile:

* art. 92 alin. (1) alin. (2) lit. d), art. 173 alin. (1) lit. d) și alin. (5) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 31-34 și ale art. 51-56 din Legea privind protecția si promovarea drepturilor persoanelor cu dizabilități nr. 448/2006, republicată, cu modificările și completările ulterioare;
* art. 27-28, art. 30, art. 35-38, art. 39-43, art. 79-91, art. 112, art. 114, art. 128, art. 132-135 din Legea asistenței sociale nr. 292/2011, cu modificările si completările ulterioare;
* art. 1-7 din Legea privind asigurarea calității in domeniul serviciilor sociale nr. 197/2012, cu modificarile si completările ulterioare;
* Hotărârii Guvernului nr. 798/2016 privind aprobarea programului de interes naţional în domeniul protecţiei şi promovării drepturilor persoanelor cu dizabilităţi „Înfiinţarea de servicii sociale de tip centre de zi, centre respiro/centre de criză şi locuinţe protejate în vederea dezinstituţionalizării persoanelor cu dizabilităţi aflate în instituţii de tip vechi şi pentru prevenirea instituţionalizării persoanelor cu dizabilităţi din comunitate”, cu modificările și completările ulterioare;
* art. 31 și ale art. 37-38 din Hotărârea Guvernului nr. 268/2007 pentru aprobarea Normelor metodologice de aplicare a prevederilor Legii nr. 448/2006 privind protecția si promovarea drepturilor persoanelor cu dizabilități, cu modificările și completările ulterioare;
* pozitia nr. crt. 11 din Anexa la Hotărârea Guvernului nr. 867/2015 pentru aprobarea Nomenclatorului serviciilor sociale, precum și a regulamentelor-cadru de organizare și funcționare a serviciilor sociale, cu modificările și completările ulterioare;
* Anexei nr. 1 la Hotărârea Guvernului nr. 797/2017 privind Regulamentul-cadru de organizare și funcționare al Direcției generale de asistență sociala si protecția copilului, cu modificările și completările ulterioare;
* Hotărârii Guvernului nr. 426/2020 privind aprobarea standardelor de cost pentru serviciile sociale;
* Anexei nr. 1 și nr. 2 la Ordinul Ministerului Muncii și Justiției Sociale nr. 82/2019 privind aprobarea Standardelor specifice minime de calitate obligatorii pentru serviciile sociale destinate persoanelor adulte cu dizabilități;
* Ordinului Ministrului Muncii și Justiției Sociale nr. 1680/2018 privind aprobarea Metodologiei de selectare şi finanţare a proiectelor din cadrul programelor de interes naţional în domeniul protecţiei şi promovării drepturilor persoanelor cu dizabilităţi „Înfiinţarea de servicii sociale de tip centre de zi, centre respiro/centre de criză şi locuinţe protejate în vederea dezinstituţionalizării persoanelor cu dizabilităţi aflate în instituţii de tip vechi şi pentru prevenirea instituţionalizării persoanelor cu dizabilităţi din comunitate" și „Înfiinţarea de servicii sociale în vederea asigurării tranziției tinerilor cu dizabilități de la sistemul de protecție specială a copilului către sistemul de protecție a persoanelor adulte cu dizabilități";
* Ordinului Președintelui Autorității Naționale pentru Drepturile Persoanelor cu Dizabilități, Copii și Adopții nr. 1660/2020 privind aprobarea Ghidului solicitantului pentru Programul de Interes Naţional „Înfiinţarea de servicii sociale de tip centre de zi, centre respiro/centre de criză şi locuinţe protejate în vederea dezinstituţionalizării persoanelor cu dizabilităţi aflate în instituţii de tip vechi şi pentru prevenirea instituţionalizării persoanelor cu dizabilităţi din comunitate” aferent sesiunii 7 de selecție publică de proiecte;
* Hotărârii Consiliului Județean Cluj nr. 208/2004 privind înființarea Directiei Generale de Asistenta Sociala si Protectia Copilului Cluj;
* Hotărârii Consiliului Județean Cluj nr. 13/2019 privind aprobarea Organigramei și a Statului de funcţii pentru Direcția Generală de Asistență Socială și Protecția Copilului Cluj, cu modificările și completările ulterioare;
* Hotărârii Consiliului Județean Cluj nr. 245/2019 privind aprobarea Regulamentului de organizare şi funcţionare al Direcţiei Generale de Asistenţă Socială şi Protecţia Copilului Cluj şi a serviciilor sociale furnizate de către aceasta;
* Hotărârii Consiliului Județean Cluj nr. 221/2018 privind aprobarea proiectelor Direcției Generală de Asistență Socială și Protecția Copilului Cluj, propuse pentru cofinanțare în cadrul Programului de interes național în domeniul protecției și promovării drepturilor persoanelor cu dizabilități;
* Hotărârii Consiliului Județean Cluj nr. 99/2018 pentru aprobarea procedurii privind achiziția de bunuri imobile în domeniul public sau privat al Județului Cluj, cu modificările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1**. Se aprobă înființarea, în structura Direcţiei Generale de Asistenţă Socială şi Protecţia Copilului Cluj, ca și componentă funcțională fără personalitate juridică, a unui serviciu social cu cazare de tip centru respiro pentru persoane adulte cu dizabilităţi, cod serviciu 8790 CR-D-VI cu o capacitate de 4 locuri.

**Art. 2.** Se aprobă depunerea, de către Direcția Generală de Asistență Socială și Protecția Copilului Cluj, a Proiectului “Centru Respiro pentru persoane adulte cu dizabilități” pentru cofinanțare în cadrul Programul de interes naţional „Înfiinţarea de servicii sociale de tip centre de zi, centre respiro/centre de criză şi locuinţe protejate în vederea dezinstituţionalizării persoanelor cu dizabilităţi aflate în instituţii de tip vechi şi pentru prevenirea instituţionalizării persoanelor cu dizabilităţi din comunitate".

**Art. 3. (1)** Se aprobă cofinanțarea, de la bugetul Județului Cluj, a proiectului prevăzut la art. 2.

**(2)** Se aprobă asigurarea contribuţiei proprii de minimum 10%, în bani, din valoarea finanţării nerambursabile solicitate de la autoritatea finanţatoare.

**(3)** Se aprobă suportarea cheltuielilor neeligibile identificate în faza de elaborare sau în faza de implementare a proiectului, precum şi toate costurile suplimentare din fonduri proprii, în cazul în care, pe parcursul implementării proiectului, în vederea atingerii obiectivelor acestuia, se impune depăşirea bugetului proiectului.

 **Art. 4.** Se aprobă ca imobilul ce va fi achiziționat în cadrul proiectului să fie înscris în inventarul bunurilor domeniului public al Județului Cluj și să fie dat în administrarea Direcției Generale de Asistență Socială și Protecția Copilului Cluj.

 **Art. 5.** Se aprobă Acordul de parteneriat încheiat între Direcția Generală de Asistență Socială și Protecția Copilului Cluj și Asociația Filiala Napoca a Societății Române de Sprijin a Vârstnicilor și Suferinzilor cu afecțiuni de tip Alzheimer, cuprins în **anexa** care face parte integrantă din prezenta hotărâre.

 **Art. 6.** **(1)** Se asumă sustenabilitatea serviciului social înființat pe o durată de minim 10 ani, a centrului de tip respiro de la încetarea convenției de finanţare.

 **(2)** Structura organizatorică, numărul de posturi şi categoriile de personal, statul de funcții a centrului de tip respiro se va aproba pe parcursul derulării proiectului proiecului în cadrul Programului de interes național în domeniul protecției și promovării drepturilor persoanelor cu dizabilități.

 **Art. 7.** Se desemnează directorul Direcției Generale de Asistență Socială și Protecția Copilului Cluj, doamna Nicoleta Molnar, să semneze cererea şi convenţia de finanţare aferentă proiectului.

 **Art. 8.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane, precum și Direcția Generală de Asistență Socială și Protecția Copilului Cluj.

 **Art. 9.** Prezenta hotărâre se comunică Direcţiei Generale Buget-Finanţe, Resurse Umane; Direcției Generale de Asistență Socială și Protecția Copilului Cluj, precum şi Prefectului Judeţului Cluj, şi se aduce la cunoştinţă publică prin afişare la sediul Consiliului Judeţean Cluj şi pe pagina de internet "www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 6 din 28 ianuarie 2021**

*Prezenta hotărâre a fost adoptată cu 32 de voturi “pentru”, fiind astfel respectate prevederile legale privind majoritatea de voturi necesară.*